钦定古今图书集成/明伦汇编/氏族典/第261卷 > 王士良
## 钦定古今图书集成/明伦汇编/氏族典/第261卷 > 王士良

按《周书王士良传》：“士良，字君明，其先太原晋阳人也。
晋乱，避地凉州。魏太武平沮渠氏，曾祖景仁归魏，为
炖煌镇将。祖公礼，平城镇司马，因家于代。父延，兰陵
郡守。士良少修谨，魏建明初，尔朱仲远启为府参军
事。后与纥豆陵步藩战，败，为所擒，遂居河右。伪行台
纥豆陵伊利钦其才，擢授右丞，妻以孙女。士良既为”
姻好，得尽言，遂晓以祸福，伊利等并即归附。朝廷嘉
之。太昌初，进爵琅邪县侯。齐文襄为大都督，以士良
为司马，领外兵参军。武定初，除行台左中兵郎中。王
思政镇颍川，齐文襄率众攻之。授士良大行台右丞，
加镇西将军，进爵为公，令辅其弟演于并州居守。齐
文宣即位，入为给事黄门侍郎，领中“书舍人。乾明初，
授仪同三司。齐武成初，除太子少傅、少师，复除侍中，
转太常卿。寻加开府仪同三司，出为豫州刺史。保定
四年，晋公护围豫州，士良举城降，赐爵广昌郡公，寻
除荆州总管。建德六年，授并州刺史。士良去乡既久，
忽临本州，耆旧故人，犹有存者，远近咸以为荣。”以老
疾乞骸骨，优诏许之。隋开皇元年卒。子德衡。